ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Απριλίου 1999

για τον καθορισμό ειδικών όρων εισαγωγής αλιευτικών προϊόντων και προϊόντων υδατοκαλλιέργειας προερχομένων από τον Μαυρίκιο

[κοινοποιηθείσα υπό τον αριθμό Ε(1999) 921]

(Κείμενο που παρουσιάζει ενδιαφέρον για τον ΕΟΧ)

(1999/276/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών όρων που διέπουν την παραγωγή και τη διάθεση στην αγορά των αλιευτικών προϊόντων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 11,

Εκτιμώντας:

(1) ότι μια ομάδα εμπειρογνωμόνων της Επιτροπής διενήργησε επιτόπιο έλεγχο στον Μαυρίκιο προκειμένου να επαληθεύσει τους όρους υπό τους οποίους παράγονται, αποθηκεύονται και αποστέλλονται στην Κοινότητα τα αλιευτικά προϊόντα·

(2) ότι οι νομοθετικές διατάξεις του Μαυρικίου οι σχετικές με την υγειονομική επιθεώρηση και παρακολούθηση των αλιευτικών προϊόντων μπορούν να θεωρηθούν ισοδύναμες με εκείνες οι οποίες ορίζονται στην οδηγία 91/493/ΕΟΚ·

(3) ότι, στον Μαυρίκιο, το "Official Veterinary Services" (OVS) του Υπουργείου Γεωργίας, Αλιείας και Συνεταιρισμών είναι σε θέση να διενεργήσει αποτελεσματικό έλεγχο της εφαρμογής της ισχύουσας νομοθεσίας·

(4) ότι η διαδικασία παραλαβής του υγειονομικού πιστοποιητικού που αναφέρεται στο άρθρο 11 παράγραφος 4 στοιχείο α) της οδηγίας 91/493/ΕΟΚ περιλαμβάνει επίσης τον προσδιορισμό ενός υποδείγματος πιστοποιητικού, τις ελάχιστες απαιτήσεις σχετικά με την ή τις γλώσσα(-ες) στις οποίες πρέπει να συντάσσεται το εν λόγω πιστοποιητικό και το βαθμό του υπογράφοντος·

(5) ότι, σύμφωνα με το άρθρο 11 παράγραφος 4 στοιχείο β) της οδηγίας 91/493/ΕΟΚ, πρέπει να επιτίθεται η κατάλληλη σήμανση στις συσκευασίες των αλιευτικών προϊόντων, η οποία περιλαμβάνει το όνομα της τρίτης χώρας και τον αριθμό έγκρισης/τήρησης του καταλόγου των εγκεκριμένων εγκαταστάσεων των πλοίων-εργοστασίων, ψυκτικών αποθηκών ή αρχικών ψυκτικών σκαφών·

(6) ότι, δυνάμει του άρθρου 11 παράγραφος 4 στοιχείο γ) της οδηγίας 91/493/ΕΟΚ, πρέπει να καταρτισθεί πίνακας των εγκεκριμένων εγκαταστάσεων αυτών, πλοίων-εργοστασίων ή ψυκτικών αποθηκών· ότι, σύμφωνα με την οδηγία 92/48/ΕΟΚ του Συμβουλίου(3), πρέπει να καταρτισθεί πίνακας των ψυκτικών σκαφών· ότι οι πίνακες αυτοί πρέπει να καταρτίζονται με βάση κοινοποίηση του OVS στην Επιτροπή· ότι, ως εκ τούτου, θα πρέπει το OVS να διασφαλίζει την τήρηση των προβλεπόμενων για τον σκοπό αυτό διατάξεων που ορίζονται στο τέλος του άρθρου 11 παράγραφος 4 της οδηγίας 91/493/ΕΟΚ·

(7) ότι το OVS έχει εγγυηθεί επισήμως την τήρηση των κανόνων που καθορίζονται στο κεφάλαιο V του παραρτήματος της οδηγίας 91/493/ΕΟΚ και την εφαρμογή των απαιτήσεων που ισοδυναμούν με εκείνες που ορίζονται στην παρούσα οδηγία για την έγκριση ή καταγραφή των εγκαταστάσεων, των πλοίων-εργοστασίων, των ψυκτικών αποθηκών ή των αρχικών ψυκτικών σκαφών·

(8) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το "Official Veterinary Services" (OVS) του Υπουργείου Γεωργίας, Αλιείας και Συνεταιρισμών είναι η αρμόδια αρχή στον Μαυρίκιο για τον έλεγχο και την πιστοποίηση της συμβατότητας των αλιευτικών προϊόντων και προϊόντων υδατοκαλλιέργειας με τις απαιτήσεις της οδηγίας 91/493/ΕΟΚ.

Άρθρο 2

Τα αλιευτικά προϊόντα και προϊόντα υδατοκαλλιέργειας τα προερχόμενα από τον Μαυρίκιο θα πρέπει να πληρούν τους ακόλουθους όρους:

1. κάθε αποστελλόμενο φορτίο πρέπει να συνοδεύεται από ένα αριθμημένο πρωτότυπο υγειονομικό πιστοποιητικό, δεόντως συμπληρωμένο, και υπογεγραμμένο, το οποίο θα φέρει την αντίστοιχη ημερομηνία και θα αποτελείται από ένα μόνον φύλλο σύμφωνα με το υπόδειγμα που περιλαμβάνεται στο παράρτημα Α της παρούσας απόφασης·

2. τα προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικές αποθήκες ή ψυκτικά σκάφη τα οποία περιλαμβάνονται στον πίνακα του παραρτήματος Β της παρούσας απόφασης·

3. με εξαίρεση την περίπτωση κατεψυγμένων αλιευτικών προϊόντων χύμα τα οποία προορίζονται για κονσερβοποιία, όλες οι συσκευασίες πρέπει να φέρουν τη λέξη "ΜΑΥΡΙΚΙΟΣ" και τον αριθμό της έγκρισης καταχώρησης της εγκατάστασης, πλοίου-εργοστασίου, ψυκτικής αποθήκης ή αρχικού ψυκτικού σκάφους, με ανεξίτηλους χαρακτήρες.

Άρθρο 3

1. Το πιστοποιητικό όπως αναφέρεται στο άρθρο 2 παράγραφος 1 πρέπει να καταρτίζεται τουλάχιστον σε μια επίσημη γλώσσα του κράτους μέλους στο οποίο διενεργήθηκε ο έλεγχος.

2. Πρέπει να φέρει το όνομα, την ιδιότητα και την υπογραφή του εκπροσώπου του OVS και την επίσημη σφραγίδα του τελευταίου αυτού, σε χρώμα διαφορετικό από εκείνο των άλλων ενδείξεων.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 23 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 268 της 24.9.1991, σ. 15.

(2) ΕΕ L 24 της 30.1.1998, σ. 31.

(3) ΕΕ L 187 της 7.7.1992, σ. 41.

ΠΑΡΑΡΤΗΜΑ A

>PIC FILE= "L_1999108EL.005402.EPS">

>PIC FILE= "L_1999108EL.005501.EPS">

ΠΑΡΑΡΤΗΜΑ Β

ΠΙΝΑΚΑΣ ΤΩΝ ΕΓΚΕΚΡΙΜΕΝΩΝ ΕΓΚΑΤΑΣΤΑΣΕΩΝ

>ΘΕΣΗ ΠΙΝΑΚΑ>